बच्ची समेत 5 की मौत; डॉक्टरों की हड़ताल के चलते राजस्थान में इलाज नहीं मिला
राजस्थान में सालासर धाम में माथा टेककर लौट रहे हरियाणा के हिसार के श्रद्धालुओं की पिकअप और ट्रक के बीच भीषण टक्कर हो गई। यह एक्सीडेंट राजस्थान के राजगढ़ के पास रात करीब एक बजे हुआ। जिसमें 5 लोगों की मौत हो गई।
राजस्थान में सालासर धाम में माथा टेककर लौट रहे हरियाणा के हिसार के श्रद्धालुओं की पिकअप और ट्रक के बीच भीषण टक्कर हो गई। यह एक्सीडेंट राजस्थान के राजगढ़ के पास रात करीब एक बजे हुआ। जिसमें 5 लोगों की मौत हो गई। मरने वालों में 2 बच्चे भी शामिल हैं। इस हादसे में 13 लोगों को गंभीर चोटें लगी हैं। राजस्थान में डॉक्टरों की हड़ताल की वजह से उनका इलाज नहीं हो सका। जिन्हें वहां से हिसार लाकर अस्पताल में भर्ती कराया गया है।
मरने वाले एक ही गांव के
इस हादसे में विमला (60), कृष्णा (48), सृष्टि(2), अंकित(10), अंजलि(13) के रूप में हुई है। विमला और कृष्णा रिश्ते में आपस में देवरानी जेठानी है। जबकि सृष्टि और अंजलि विमला की पोती है। अंकित उसका दोहता (नाती) है। यह सभी हिसार के स्याहड़वा गांव के रहने वाले हैं।
इस हादसे में जख्मी हुए 13 लोगों को प्राइवेट अस्पताल में भर्ती कराया गया है। घायलों में कविता, ओमपती, सुनीता, पूजा, आंचल, प्रीति, अरनव, मनीष, मंजू,प्रवीण, माया, सोनू, सुमन के रुप में हुई है। इसमें 4 की हालत गंभीर है। घायलों के हाथ, पैरों और सिर पर चोटे लगी है। वहीं हादसे में मरे 4 लोगों का गांव स्याहड़वा और अंकित का भिरानी में अंतिम संस्कार कर दिया।
पिकअप में 18 लोग सवार थे
जानकारी के अनुसार, गांव स्याहड़वा के सोनू ने करीब 4- 5 महीने पहले पिकअप गाड़ी ली थी। इसलिए उसने सालासर मंदिर में धोक लगाने का कार्यक्रम बनाया। ऐसे में सभी ने फैसला किया कि गाड़ी जा रही है तो क्यों न सभी माथा टेक आएं। एक ही परिवार के 18 लोग एक पिकअप गाड़ी पर सवार होकर राजस्थान के सालासर मंदिर से धोक लगाने के लिए चल पड़े।
रास्ते में खाना खाया, फिर ट्रक की साइड से टकराई गाड़ी
शनिवार सुबह पूरा परिवार सालासर के लिए रवाना हुआ था। रात दस बजे जब वे सालासर से वापस चले तो रास्ते में एक जगह रुक कर सभी ने खाना खाया। पिकअप जब राजगढ़ के पास पहुंची तो ड्राइवर अचानक गाड़ी पर नियंत्रण खो बैठा। बेकाबू गाड़ी सामने से आ रहे ट्रक की एक साइड से टकरा गई।
हादसे के बाद गांव में मातम छा गया है। गांव में घटना की जानकारी सुबह पहुंची। वहीं अपने परिजनों का जान चाल जानने के लिए लोग शहर के निजी अस्पताल में पहुंचे हैं। घायलों को आईसीयू में भर्ती करवाया गया है। इसमें से 4 की हालत गंभीर है। सूचना मिलने पर राजगढ़ पुलिस के डीएसपी अशोक कुमार अपनी टीम के साथ निजी अस्पताल पहुंचे और घायलों के बयान दर्ज किए। राजस्थान पुलिस ने ट्रक चालक के खिलाफ लापरवाही से वाहन चलाने का मामला दर्ज कर लिया है। 